**ΘΕΜΑ: Αμοιβή βασικού μελετητή**

**Ερώτηση**

Περίπτωση αμοιβής 3 βασικών μελετητών (αφορά έργο Οδοποιϊας συνολικού Π/Υ Μελέτης 3**.200.000€)** με τη ***διαδικασία της διαπραγμάτευσης χωρίς δημοσίευση.***

Οι 3 μελετητές είναι αυτοί στους οποίους είχαν ανατεθεί οι αντίστοιχες μελέτες και ο π/υ των 3 συμβάσεων θα ανέλθει σε περίπου **30.000€.**

Εμπίπτει η αμοιβή τους στο πλαφόν του 10% των συνολικών αναθέσεων σε μελετητές του τεχνικού προγράμματος ή είναι εκτός πλαφόν;

Σας ευχαριστώ θερμά.

**Απάντηση:**

Σύμφωνα με την ρητή πρόβλεψη της παρ. 5 του άρθρου 118, μπορούν να ανατεθούν από κάθε αναθέτουσα αρχή κατ` έτος, μία ή περισσότερες συμβάσεις, συνολικού προϋπολογισμού μέχρι ποσοστού δέκα τοις εκατό (10%) των πιστώσεων της αναθέτουσας αρχής κατ` έτος, για ανάθεση συμβάσεων έργων, μελετών και παροχής τεχνικών και λοιπών επιστημονικών υπηρεσιών, αντίστοιχα, σύμφωνα με το παρόν άρθρο

Δηλ. σαφέστατα σύμφωνα με το παρόν άρθρο (**δηλ. για Συμβάσεις που ανατίθενται την διαδικασία της Απευθείας Ανάθεσης και μόνον**) θα πρέπει το σύνολο του προς απευθείας ανάθεση ποσού σε ετήσια βάση να μην ξεπεράσει το ποσό που αντιστοιχεί στο προαναφερόμενο ποσοστό 10% επί των πιστώσεων.

* 10% στο σύνολο των έργων,
* 10% στο σύνολο των μελετών και (επιπρόσθετα) των τεχνικών υπηρεσιών
* **Απάντηση στο 1ο ερώτημα:**

**Νομολογία περί ανάθεσης με διαπραγμάτευση**

Με την ***Πράξη 11/2016 Κλιμ.ΣΤ’ ΕλΣυν*** κρίθηκε ότι όταν έχει προηγηθεί θετικός έλεγχος νομιμότητας από το Ελεγκτικό Συνέδριο σε διαγωνιστική διαδικασία η οποία ματαιώθηκε εν μέρει λόγω μη υποβολής προσφορών, η **διαδικασία της διαπραγμάτευσης** χωρίς προηγούμενη δημοσίευση προκήρυξης που ενδεχομένως ακολουθήσει υπόκειται στον προσυμβατικό έλεγχο του Ελεγκτικού Συνεδρίου υπό τους όρους του άρθρου 36 του ν. 4129/2013, **εφόσον** δηλαδή τα είδη στα οποία αφορά έχουν προϋπολογιζόμενη δαπάνη μεγαλύτερη των 200.000,00 ευρώ, μη συμπεριλαμβανομένου ΦΠΑ, σύμφωνα με την προκήρυξη του κηρυχθέντος ως εν μέρει άγονου διαγωνισμού. Σε αντίθετη περίπτωση το Ελεγκτικό Συνέδριο **στερείται** αρμοδιότητας για τον έλεγχο νομιμότητας της σχετικής σύμβασης πριν από τη σύναψή της.

Με την ανωτέρω πράξη άλλαξε η νομολογία του Ελεγκτικού Συνεδρίου επί του θέματος, καθώς με προηγούμενες πράξεις του είχε κριθεί το αντίθετο. Οι προηγούμενες αυτές πράξεις ρητά αναφέρονται στην ανωτέρω πράξη ως αντίθετες «contra». Μετά την έκδοση της ανωτέρω πράξης εκδόθηκε η ***Πράξη 264/2016 Κλιμ.Τμ. 7 ΕλΣυν*** που έκρινε ότι ως προϋπολογιζόμενη δαπάνη πρέπει να νοηθεί αυτή της **διακήρυξης** του διαγωνισμού που προκηρύχθηκε για την ανάθεση των προμηθειών, έργων ή υπηρεσιών και εργασιών, **χωρίς να ασκεί επιρροή**, όσον αφορά την υποχρέωση υποβολής προς έλεγχο και την ακυρότητα που συνεπάγεται η παράλειψή της, **η ενδεχόμενη ανώμαλη εξέλιξη του διαγωνισμού και η, συνεπεία τούτου, κατάρτιση περισσότερων επιμέρους συμβάσεων, η αξία των οποίων, είτε μεμονωμένα, είτε και από κοινού, δεν υπερβαίνει τα ως άνω χρηματικά όρια** (βλ. Ε.Σ. 58/2008 και 120/2009 Πράξεις IV Τμ., 72 και 90/2012 Κλ. VII Τμ., **contra** 10 και 42/2016 ΣΤ΄ Κλ.).

**Ωστόσο, ακολούθησαν οι παρακάτω νεότερες πράξεις, που κρίνουν το αντίθετο:**

Δεν κωλύεται η υπογραφή των σχεδίων συμβάσεων που αφορούν στην προμήθεια ειδών τροφίμων. Το Κλιμάκιο σημειώνει ως προς την μη ανατεθείσα Ομάδα 13 (Άρτος), ότι η ανάθεσή της κατόπιν **διαπραγματεύσεων** που ενδεχομένως ακολουθήσει παρίσταται αυτοτελής έναντι του διαγωνισμού αυτού και υπόκειται στον προσυμβατικό έλεγχο του Ελεγκτικού Συνεδρίου υπό τους όρους του άρθρου 36 του ν. 4129/2013. (***Πράξη 33/2016 Κλιμ.ΣΤ’ ΕλΣυν)***

 Όταν έχει προηγηθεί διαγωνιστική διαδικασία για την ανάθεση της προμήθειας περισσότερων ειδών, η οποία εν μέρει ματαιώθηκε λόγω μη υποβολής προσφορών για ορισμένα από τα είδη αυτά, η διαδικασία της **διαπραγμάτευσης**, που ενδεχομένως ακολουθήσει, υπόκειται αυτοτελώς στον προσυμβατικό έλεγχο του Ελεγκτικού Συνεδρίου υπό τους όρους του άρθρου 36 του ν. 4129/2013, εφόσον δηλαδή τα είδη στα οποία αφορά, έχουν προϋπολογιζόμενη δαπάνη μεγαλύτερη των 200.000 ευρώ, μη συμπεριλαμβανομένου Φ.Π.Α., σύμφωνα με την οικεία προκήρυξη. Σε αντίθετη περίπτωση το Ελεγκτικό Συνέδριο στερείται αρμοδιότητας για τον έλεγχο νομιμότητας της σχετικής σύμβασης πριν από τη σύναψή της. (Ελ.Συν.Κλιμ.Στ Πράξη 47/2018)

Η υπό έλεγχο προμήθεια προϋπολογιζόμενης δαπάνης 272.730,00 ευρώ (χωρίς ΦΠΑ) είναι διάφορη της αρχικής προμήθειας προϋπολογιζόμενης δαπάνης 1.101.096,60 ευρώ (χωρίς ΦΠΑ), αφού για τη σύναψη των προμηθειών αυτών δεν ακολουθήθηκε ενιαία διαδικασία ανάθεσης αλλά **αρχικά** διαγωνισμός και στη **συνέχεια** διαπραγμάτευση, ήτοι δύο διαδικασίες που διακρίνονται μεταξύ τους από πραγματική και νομική αυτοτέλεια. Συνεπώς, εφόσον η προϋπολογιζόμενη δαπάνη (προ Φ.Π.Α.) της υποβληθείσας προς έλεγχο νέας διαδικασίας είναι κατώτερη των 500.000 ευρώ, το Κλιμάκιο τούτο στερείται αρμοδιότητας για τη διενέργεια του προβλεπόμενου στο άρθρο 36 του ν. 4129/2013 ελέγχου νομιμότητάς της. Για τον λόγο αυτό, ο φάκελος και τα οικεία σχέδια σύμβασης πρέπει να παραπεμφθούν στην Υπηρεσία Επιτρόπου του Ελεγκτικού Συνεδρίου. (Ελ.Συν. Κλιμ.ΣΤ Πράξη 42/2016)